以前,喺广州长大嘅靓仔,细个阵时基本都听过,兼且亦好惊呢个词:藤条焖猪肉。旧阵时,大人教仔女嘅方法比较粗放,暴力成咗一种惯用嘅手段。“你系咪想食藤条焖猪肉啊?”当听到老窦呢句话,啲细路通常都会走夹唔唞。
所谓藤条焖猪肉,意思即是话用藤条来教训细路,呢句话嘅味道,一半系威胁,一半系搞笑。不过无论如何,呢种教育仔女嘅办法都带住一种负能量,所以喺新一辈嘅父母口中,呢几年已经好少讲到呢个词。教育专家提醒,用暴力嘅方式,效果适得其反:当其时,大人可能会觉得,唔打唔听话,打咗先见效。事实上,所谓嘅效果只系暂时嘅。长此以往,细路容易潜移默化咁,用大人对待佢嘅方式,去对待周围嘅人,自己亦学会将暴力当成解决问题嘅办法。所以,多啲用平等嘅方式,尊重孩子,关爱孩子,咁先会收到长远嘅效果。
上周,广州嘅法院开出咗首张人身保护令,原因系一个12岁嘅细路女俾妈妈粗暴对待。今个月,国家首部《反家庭暴力法》实施,相信对制止家暴会起一定作用。不过,单靠一部法律远远唔够,对家长本身嘅教育,对整个社会相互尊重、相互关爱氛围嘅营造,都非常关键。